Þing Kristilega demókrataflokksins ( CDU ) í Þýskalandi samþykkti laugardaginn 23. nóvember með miklum meirihluta að þýska sambandsþingið ræddi og tæki afstöðu til þess hvort umdeilda kínverska hátæknifyrirtækið Huawei kæmi að innleiðingu 5G netsins í Þýskalandi . Samþykktin gengur þvert á stefnu Angelu Merkel , kanslara og leiðtoga flokksins til margra ára , sem mælti með því að það yrði ákveðið með útboði á markaði hver kæmi að þessu viðamikla verkefni án þess að Huawei yrði bannað að vera meðal tilboðsgjafa . Bandaríkjastjórn vill að Huawei sé á svörtum lista . Bent er á grunsamleg tengsl fyrirtækisins við kínversk stjórnvöld . Hefur Bandaríkjastjórn hvatt lýðræðisríki til að fara að fordæmi sínu og hafa sum þeirra gert það . Meðal forystumanna CDU er óánægja með stefnu Merkel gagnvart Huawei . Norbert Röttgen , fyrrv. ráðherra , og Paul Ziemiak , framkvæmdastjóri flokksins , eru algjörlega andvígir þátttöku Huawei í innleiðingu á 5G í Þýskalandi og sama gildir að þeirra mati um önnur fyrirtæki sem hafi óeðlileg tengsl við ríkisvald annarra landa . „ Ekkert kínverskt fyrirtæki er sjálfstætt fyrirtæki , “ sagði Röttgen . Hann sagði að þátttaka Huawei snerti beint „ brýna þjóðaröryggishagsmuni “ . Fáeinum dögum fyrir þing CDU í Leipzig birtu níu sérfræðingar í utanríkis - og öryggismálum tengdir Jafnaðarmannaflokknum ( SPD ) , samstarfsflokki CDU í ríkisstjórn , skýrslu þar sem þeir hvöttu til útilokunar á „ ótrúverðugum framleiðendum , einkum ef ekki væri unnt að tryggja sig gegn inngripi , brögðum og njósnum aðila utan stjórnskipulegs aðhalds “ . Flokkur græningja sem nú mælist næstum með jafnmikið fylgi og CDU í könnunum er alfarið á móti aðild Huawei að 5G - væðingu Þýskalands . Í frétt DW segir að svo kunni að fara að stjórnarandstæðingar á sambandsþinginu í Berlín og þingmenn úr stjórnarflokkunum myndi meirihluta gegn heimild Huawei til að gera tilboð hvað sem afstöðu Angelu Merkel líður . Í frétt DW segir að Þjóðverjar búi almennt við verra starfrænt samskiptakerfi en nágrannar þeirra í Evrópu og þess vegna sé 5G - verkefnið eitt af lykilstefnumálum CDU til að auka samkeppnishæfni þjóðarinnar . Það var Annegret Kramp-Karrenbauer , arftaki Merkel á CDU-formannsstólnum , sem beitti sér fyrir málamiðlun í 5G - málinu með því að taka ákvörðun um framkvæmdina úr höndum framkvæmdavaldsins . Aðeins fáeinir fulltrúar á landsþinginu greiddu atkvæði gegn málamiðluninni . „ Við munum skilgreina öryggiskröfurnar og sjá til þess að eftir þeim verði farið , “ sagði Kramp-Karrenbauer við RTL-útvarpsstöðina fimmtudaginn 21. nóvember eftir að málamiðlunartillagan var birt .